Kommissionens beslutning

af 8. april 2002

om principiel anerkendelse af, at dossieret for detaljeret gennemgang med henblik på eventuel optagelse af nicobifen, tritosulfuron og bifenazat i bilag I til Rådets direktiv 91/414/EØF om markedsføring af plantebeskyttelsesmidler er fuldstændigt

(meddelt under nummer K(2002) 1306)

(EØS-relevant tekst)

(2002/268/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(1), senest ændret ved Kommissionens direktiv 2001/103/EF(2), særlig artikel 6, stk. 3, og

ud fra følgende betragtninger:

(1) Ifølge direktiv 91/414/EØF skal der udarbejdes en EF-liste over aktive stoffer, der må blandes i plantebeskyttelsesmidler.

(2) BASF AG, Tyskland, indgav et dossier om det aktive stof nicobifen til de tyske myndigheder den 26. april 2001 med en ansøgning om at få stoffet optaget i bilag I til direktiv 91/414/EØF. BASF AG, Tyskland, indgav en ansøgning for det aktive stof tritosulfuron til de tyske myndigheder den 8. juni 2001. Crompton Europe Ltd indgav en ansøgning for det aktive stof bifenazat til de nederlandske myndigheder den 23. juli 2001.

(3) De tyske og nederlandske myndigheder har over for Kommissionen anført, at dossiererne for de aktive stoffer ved den indledende undersøgelse synes at opfylde kravene til data og oplysninger i bilag II til direktiv 91/414/EØF. De indgivne dossierer synes også at opfylde kravene til data og oplysninger i bilag III til direktiv 91/414/EØF med hensyn til ét plantebeskyttelsesmiddel, der indeholder det pågældende aktive stof. De respektive ansøgere sendte derefter i medfør af artikel 6, stk. 2, i direktiv 91/414/EØF dossiererne til Kommissionen og de andre medlemsstater, og dossiererne blev forelagt for Den Stående Komité for Plantesundhed.

(4) Det bør officielt bekræftes, at dossiererne anses for i princippet at opfylde kravene til data og oplysninger i bilag II og for mindst ét plantebeskyttelsesmiddel, der indeholder det pågældende aktive stof, kravene i bilag III til direktiv 91/414/EØF.

(5) Denne beslutning bør ikke være til hinder for, at Kommissionen kan anmode ansøgeren om at fremlægge yderligere data eller oplysninger for den medlemsstat, der er udpeget til rapporterende medlemsstat for et givet stof, for at få afklaret visse punkter i dossieret.

(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

De dossierer om aktive stoffer som omhandlet i bilaget til denne beslutning, der er forelagt for Kommissionen og medlemsstaterne for at få de pågældende stoffer optaget i bilag I til direktiv 91/414/EØF, opfylder i princippet de krav til data og oplysninger, der er fastsat i bilag II til direktiv 91/414/EØF.

Dossiererne opfylder også kravene til data og oplysninger i bilag III til direktiv 91/414/EØF med hensyn til ét plantebeskyttelsesmiddel, der indeholder det aktive stof, under hensyntagen til de foreslåede anvendelser.

Artikel 2

De rapporterende medlemsstater fortsætter den detaljerede gennemgang af de pågældende dossierer og rapporterer konklusionerne af deres gennemgang sammen med eventuelle henstillinger om, hvorvidt det pågældende aktive stof skal optages i bilag I til direktiv 91/414/EØF eller ej, og eventuelle betingelser herfor til Kommissionen så hurtigt som muligt og senest et år efter den dato, hvor de får meddelelse om denne beslutning. De rapporterende medlemsstater underretter anmelderne af de stoffer, der er opført i bilaget til denne beslutning.

Artikel 3

Denne beslutning er rettet til medlemsstaterne.

Udfærdiget i Bruxelles, den 8. april 2002.

På Kommissionens vegne

David Byrne

Medlem af Kommissionen

(1) EFT L 230 af 19.8.1991, s. 1.

(2) EFT L 313 af 30.11.2001, s. 37.

BILAG

AKTIVE STOFFER, DER ER OMFATTET AF DENNE BESLUTNING

>TABELPOSITION>